LT Europos Sąjungos oficialusis leidinys C 112/12

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 112/06

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Užprotestavimo pareiškimas Komisijai turi būti pateiktas per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„CRUDO DI CUNEO“

EB Nr.: IT-PDO-0005-0490-05.09.2005

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas : Ministero Delle Politiche Agricole E Forestali Adresas : Via XX Settembre n.20 00187 Roma ITALIA Telefonas : +39 0646655106 Faksas : +39 0646655306 El. paštas : saco7@politicheagricole.gov.it

2. Grupė:

Pavadinimas : Consorzio di Promozione e Tutela del Prosciutto di Cuneo Adresas : Corso Dante, 51 12100 Cuneo ITALIA Telefonas : +39 0171942008 Faksas : +39 0171942023 El. paštas : chiara.astesana@astesanaspa.it Sudėtis : Gamintojai ir (arba) perdirbėjai ( X ) kiti ( )

3. Produkto rūšis:

1.2 klasė. Mėsos produktai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Crudo di Cuneo“

4.2. Apibūdinimas:

„Crudo di Cuneo“ gali būti gaminamas tik iš šviežių nurodytoje gamybos vietovėje atvestų, augintų ir paskerstų kiaulių kumpių.

„Crudo di Cuneo“ kumpis turi būti gaminamas iš tradicinių itališkų Large White ir Landrace veislių kiaulių (tam tikro genotipo), įtrauktų į Italijos gyvūnų kilmės knygą, arba šių veislių kuilių palikuonių, itališkos Duroc veislės kuilių palikuonių, įtrauktų į Italijos gyvūnų kilmės knygą, ir kitų veislių arba mišrių veislių kuilių palikuonių, jei jie išvesti pagal selekcijos ar kryžminimo programas, kurių tikslai suderinami su minėtos genealoginės knygos tikslais sunkiajai kiaulei išvesti.

Analitinė suvartojamų pašarų sudėtis nustatoma atsižvelgiant į gyvulių poreikius trim atskirais etapais: ankstyvojo augimo, augimo bei užaugimo ir penėjimo:

1. ANKSTYVASIS AUGIMO ETAPAS (iki 30 kg gyvojo svorio) Suvartojamų pašarų charakteristika: — žali baltymai 16–22 proc. — apykaitinė energija per parą 3 230–3 900 — lizinas (g/kg) 10–16 proc. — žalia ląsteliena 3–5 proc. Paros racionas (įvairių sudedamųjų dalių procentais; racionas sudaro 4 proc. gyvojo svorio) — kukurūzai 35–40 — sojos (miltai) 16–20 — kviečiai 12–15 — miežiai 13–17 — sojų pupelių aliejus 1–3 — paprastųjų kviečių sėlenos 8–12 — mineralų ir vitaminų priedai 3–5 Šiame etape neturi būti vartojama purškimu išdžiovinta kiaulių plazma, švieži pieno produktai ir šalutiniai produktai bei koncentratai.

2. AUGIMO IR UŽAUGIMO ETAPAS (30–80 kg gyvojo svorio) Suvartojamų pašarų charakteristika: — žali baltymai 15,50–18 proc. — apykaitinė energija per parą 3 200–3 600 — lizinas (g/kg) 7–16 proc. — žalia ląsteliena 3,5–5 proc. Paros racionas įvairių sudedamųjų dalių procentais; racionas sudaro 3 proc. gyvojo svorio) — kukurūzai 45–49 — sojos (miltai) 14–18 — kviečiai 10–13 — miežiai 9–12 — riebalai 1,5–2 — paprastųjų kviečių sėlenos 10–14 — mineralų ir vitaminų priedai 3–5

3. PENĖJIMO ETAPAS (galutinis gyvasis svoris – 80–156 kg) Suvartojamų pašarų charakteristika: — žali baltymai 13,5–17,5 proc. — apykaitinė energija per parą 3 100–3 400 — lizinas (g/kg) 6–9 proc. — žalia ląsteliena 3,5–5,5 proc. Paros racionas (įvairių sudedamųjų dalių procentais; racionas sudaro 2,3 proc. gyvojo svorio) — kukurūzai 49–53 — sojos (miltai) 12–16 — kviečiai 9–12 — miežiai 8–11 — riebalai 1–1,5 — paprastųjų kviečių sėlenos 10–14 — mineralų ir vitaminų priedai 3–5

Šiame etape draudžiama vartoti virtuvės atliekas, žuvų aliejų (gyvuliams, kurių gyvasis svoris viršija 40 kg), pašarines išspaudas, kuriose yra daugiau kaip 4 proc. riebalų (daugiau kaip 120 kg sveriantiems gyvuliams), bandeles, duonos lazdeles, lengvus užkandžius (nuo 60 kg gyvojo svorio iki skerdimo), visus perdirbtus produktus, gyvūninės kilmės miltus ir šalutinius ryžių produktus.

Reikalavimai kiekviename etape gali skirtis atsižvelgiant į gyvulių augimo tempą arba į neįprastas oro sąlygas, esant ypač karštoms vasaroms.

Pašarams daugiausia naudojamos tos vietovės žaliavos, kurioje gaminamas „Crudo di Cuneo“ kumpis, o javai (grūdai) daugiausia auginami ūkiuose, kur auginamos kiaulės.

Prieš išleidžiant į apyvartą „Crudo di Cuneo“ kumpis turi būti brandintas ne trumpiau kaip 10 mėnesių, skaičiuojant nuo gamybos proceso pradžios; svoris (po brandinimo) – 7–10 kg; prapjauto kumpio spalva – tolygiai raudona, išorinis mėsos paviršius ir minkšta liesoji vidinė dalis – tvirta, neglebi; matomi (išoriniai) riebalai – balkšvai gelsvi ir kieti, neglitūs; kvapas ir skonis perpjovus – aromatingas, su prieskoniais, neaštrus; riebalai viduje balti, plonai įsiterpę į pagrindinį raumeninį sluoksnį; neturi būti jokio pašalinio kvapo. Įpjovus riebalus, neturi jaustis sudusimo, pieno, žuvies ar kitų pašalinių kvapų. Šlaunies dvigalvio raumens liesosios mėsos dalis turi atitikti šiuos didžiausius ir mažiausius cheminės sudėties reikalavimus: druskos kiekis – 4,5–6,9 proc., drėgmės kiekis – 57–63 proc. ir proteolitinių junginių – 22–31 proc. Neturi būti išorinių defektų: oda ir kaulai turi būti vientisi, ant paviršiaus neturi būti užsidėjusi pluta, jis neturi būti perdaug minkštas. Spalva prapjovus turi būti tolygi, be dėmių ar dryžių.

4.3. Geografinė vietovė:

Geografinė vietovė, kurioje gaminamas „Crudo di Cuneo PDO“ kumpis, yra Ligūrijos Alpėse tarp Colle di Cadibona ir Colle di Nava, Pajūrio Alpėse, Colle di Tenda kalnų masyve ir Kotijos Alpėse. Šios kalnų vietovės sudaro U formos žiedu apsuptą aukštą lygumą, kurią iš šiaurės į pietus kerta Tanaro ir Po upės bei jų intakai. Ši vietovė apima Kuneo (Cuneo) ir Asčio (Asti) provincijas bei šias Turino provincijos komunas: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone ir Vinovo. Drėgmės lygis išlieka pastovus (50–70 proc.) dėl toje vietovėje pučiančių brizų; dėl tos priežasties ir ne per daug žemos vidutinės temperatūros žiemą bei ne perdaug aukštos vasarą brandinimo procesas, kurio metu vyksta „Crudo di Cuneo“ būdingas baltymų skilimas (proteolizė) ir sumažėja drėgmės kiekis, yra tolygus.

4.4. Kilmės įrodymas:

Kiekvienas gamybos proceso etapas turi būti stebimas, registruojant pradinius ir galutinius proceso produktus. Šie įrašai kartu su kontrolės institucijos saugomais oficialiais ūkininkų, skerdėjų, kapotojų, perdirbėjų, pakuotojų ir pjaustytojų sąrašais ir kontrolės institucijoms laiku pateiktomis deklaracijomis apie pagamintą kiekį leidžia užtikrinti produkto atsekamumą gamybos grandinėje. Visus į sąrašus įtrauktus fizinius ir juridinius asmenis tikrina kontrolės institucija, remdamasi produkto specifikacija ir kontrolės planu.

4.5. Gamybos būdas:

Gaminant „Crudo di Cuneo“ užšaldytus kiaulienos kumpius naudoti draudžiama. Negalima naudoti kuilių ir veislinių kiaulių mėsos. Gaminant kumpį turi būti naudojami ne mažiau kaip prieš 24 valandas ir ne daugiau kaip prieš 120 valandų paskerstų gyvulių kumpiai. Atskirti ir sutvarkyti kiaulių kumpiai sūdomi sausuoju būdu, naudojant sausą arba iš dalies sudrėkintą druską. Druska turi būti sumaišyta su nedideliu smulkiai sutrintų juodųjų pipirų kiekiu, pridėta acto, gali būti dedama prieskonių arba jų ekstraktų ar natūralių antioksidantų. Konservantų naudoti neleidžiama. Po sūdymo, kuris trunka ne trumpiau kaip dvi savaites, kiaulių kumpiai brandinami ne trumpiau kaip 50 dienų. Po to „Crudo di Cuneo“ brandinamas 10 mėnesių nuo sūdymo pabaigos. Brandinimo laikotarpiu atliekama sugnatura, t. y. kiaulių taukų, druskos ir ryžių arba kviečių miltų mišinys paskleidžiamas ant riebalinio audinio paviršiaus; tai daroma tik kartą – tarp penktojo ir septintojo mėnesio, arba kartojama tarp ketvirtojo ir aštuntojo mėnesio. Leidžiama naudoti sumaltus juoduosius arba baltuosius pipirus. SKVN „Crudo di Cuneo“ leidžiama gaminti tik iš taikant aukštus gyvūnų gerovės standartus atvestų ir augintų kiaulių kumpių. Tokių standartų tikrai laikomasi tada, kai gyvuliai nepatiria streso juos vežant arba perkeliant nujunkymo, augimo ir užaugimo ar penėjimo etapuose. Be to, ūkis turi užtikrinti, kad penėjimo etapu būtų pasiekti galutinio produkto savybių reikalavimus atitinkantys rezultatai. „Crudo di Cuneo“ būdinga tai, kad jis turi reikiamą išorinių riebalų kiekį. Dėl šios priežasties gyvuliai turi būti atvedami ir auginami gamybos vietovėje.

Jie turi būti skerdžiami taip pat gamybos vietovėje iš dalies dėl to, kad nuo paskerdimo iki mėsos apdorojimo turėtų praeiti tam tikras laikas, iš dalies dėl to, kad ilgą atstumą vežama mėsa gali būti pažeista ir joje gali susidaryti kraujosruvos bei dryžiai, o tai neatitiktų perdirbimo reikalavimų.

Kumpių gaminimas ir brandinimas, kaip nurodyta 4.6 punkte, yra griežtai susiję su gamybos vietovėje veikiančiais žmogiškaisiais ir gamtos veiksniais, todėl reikalaujama, kad „Crudo di Cuneo“ produkcija būtų gaminama toje vietovėje.

4.6. Ryšys su geografine vietove:

SKVN „Crudo di Cuneo“ gamybos vietovės, kiaulių auginimo ir gamybos bei brandinimo ryšys atsirado jau senais laikais dėl ypatingų dirvožemio ir klimato sąlygų, kurios padeda atskirti konkrečią vietovę nuo kitų ir joje pagamintam produktui būdingos kokybinės savybės, kurias galutinis vartotojas nesunkiai atpažįsta.

„Crudo di Cuneo“ drėgmės kiekiui, kuris glaudžiai susijęs su druskos kiekiu, įtakos turi kalnų brizai, ryte ir vakare pučiantys priešingomis kryptimis bei mažinantys oro drėgmę, taip sudarydami idealias sąlygas mažai drėgmės turinčiam produktui subrandinti, sutrumpindami brandinimo laiką ir baltymo skilimą, būdingą „Crudo di Cuneo“.

Žaliavos taip pat yra glaudžiai susijusios su produktu ir aplinka, kumpio proteolizė vyksta dėl žaliavų savybių. „Cuneo“ gaminti skirtos kiaulės auginamos vidutiniškai 350 metrų aukštyje virš jūros lygio, kur sąlygos palankios gyvulių sveikatai: žiemą nėra rūkų, o vasarą – kaitrų. Be sveikatai palankaus oro ir gryno vandens, tradiciškai sveika ir natūrali mityba (daugiausia vietoje išauginti javai) sudaro sąlygas pagreitinti mėsos brandinimą. Proteolizė yra susijusi su mikroorganizmų atsiradimu mėsos paviršiuje: šio amato meistrų subtiliai atliekamas sūdymas leidžia užtikrinti, kad kiaulės kumpių mėsoje likusi drėgmė išgaruotų į paviršių per kapiliarus. Taip liesojoje kumpio dalyje susidaro mikroklimato sąlygos, o drėgmė šiek tiek padidėja, tai savo ruožtu paskatina pelėsių ir grybelių susidarymą, o šie, suardydami liesoje mėsoje esančius baltymus, išlaisvina peptidus, kurie stipriai veikia ir „Crudo di Cuneo“ skonį, ir jo kvapą.

Per daugelį šimtmečių žmogus, tobulindamas gamybos technologijas, kurios buvo perduodamos iš kartos į kartą, daug prisidėjo prie SKVN produkto kokybės ir jo gero vardo puoselėjimo. 1618 m. parašytoje knygoje „Clypeo del gentilhuomo“ Guglielmino Prato išsamiai aprašo Pjemonto norcini (kumpių meistrų) darbą.

„Crudo di Cuneo“ vartojimas atsispindi dokumentuose, kuriuose daug istorinių įrašų apie kumpius, kuriuos užsakydavo toje vietovėje gyvenančios kilmingos šeimos, vienuolynai ir abatijos. Būtent kumpio paklausa paskatino daugelį gamintojų imtis šio amato.

SKVN „Crudo di Cuneo “ – tai kelių žmogiškųjų ir gamtos veiksnių, per laiką turėjusių poveikio galutiniam produktui ir prisidėjusių prie jo kokybinių savybių, rezultatas.

4.7. Kontrolės institucija:

Kontrolės institucija laikosi EN 45011 standarto.

Pavadinimas : I.N.O.Q. — Istituto Nord Ovest Qualità — Società Cooperativa a r.l. Adresas : Piazza Carlo Alberto Grosso n.82 12033 Moretta (Cuneo) ITALIA Telefonas : +39 0172911323 Faksas : +39 0172911320 El. paštas : inoq@inoq.it

4.8. Ženklinimas etiketėmis:

Išleidžiamas į apyvartą SKVN „Crudo di Cuneo“ turi būti paženklintas skiriamuoju antspaudu, užtikrinančiu produkto kilmę ir atpažinimą. Antspaudas, kuriame yra logotipas, dedamas įmonėje ant dviejų didžiausių kumpio šonų.

Ant SKVN „Crudo di Cuneo“ pakuotės arba ant produkto etikečių ar kortelių, žiedų arba prie jo pritvirtintų žymenų turi būti aiškus ir nenusitrinantis, nuo kitos informacijos lengvai atskiriamas specialus, aiškus logotipas – Komisijos reglamento (EB) Nr. 1898/2006 14 straipsnyje nurodytas simbolis (ir kiekvienam gamintojui pagal tikrinimo sistemą suteiktas identifikacinis numeris). Du produkto atpažinimo požiūriu svarbiausi SKVN „Crudo di Cuneo “ logotipo komponentai yra stilingas kumpio atvaizdas ir trikampis arba pleištas, nurodantis provincijos sostinės Kuneo (Cuneo) buvusią pirminę formą – pleištą (itališkai cuneo).

(1) OL L 93, 2006 3 31, p. 12.